Bassen (Landkreis Veern)

Bassen () is en Dörp in de Gemeen Eiten in’n Landkreis Veern, Neddersassen. Binnen de Gemeen billt Bassen en egen polietsche Oortschop.

To dat Rebeed von Bassen höört en ganze Reeg von lüttjere Oortsdelen: Baaksbarg, Bassener Bre’enmoor, Bassenergrund, Bassenerkamp, Bassenerwümm, Bornmoor, Brammer, Brillkamp, Dohm, Egypten, Groten Hollen, Heinsbarg, Hoffstall, Kasshoope, Lüttjen Hollen, Nadah, Petershollen un Tüchten.

 Geografie 

De Oort liggt op de Achem-Veerner Geest. Dat Water ut dat Rebeed flütt över’n Bassener Möhlengraven na’n Süüdarm von de Wümm hen af.

De direkten Naveröörd sünd Bornmoor un Köbens in’n Noorden, Brillkamp, Nadah, Egypten, Hoffstall un Brammer in’n Noordoosten, Kasshoope un Tüchten in’n Oosten, Lüttjen Hollen, Petershollen un Groten Hollen in’n Süüdoosten, Üserdicken un Heinsbarg in’n Süden, Lindheim un Bassenerkamp in’n Süüdwesten, Bassenergrund un Schaaphusen in’n Westen un Möhlendoor un Bre’enmoor in’n Noordwesten.

De Naveroortschoppen sünd Hu’e in’n Noorden, Otterbarg in’n Noordoosten, Posthusen in’n Oosten, Bauen, Üsen un Achem in’n Süden un Schaaphusen in’n Westen.

 Historie 

Bassen kummt 1259 as Bersinghere toeerst in de Oorkunnen vör.

In’n Eersten Weltkrieg sünd 56 Soldaten ut Bassen fullen oder vermisst un in’n Tweten Weltkrieg 114.Onlineprojekt Gefallenendenkmäler

 Verwaltungsgeschicht 

In de Franzosentied von 1810 bet 1814 hett de Oort to de Mairie Achem in’n Kanton Achem höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört.

De Oort hett vör 1852 to de Oostvaagdie in dat Gogericht Achem tohöört un von 1852 bet 1885 to dat Amt Achem. Na 1885 weer dat in’n Kreis Achem. 1932 is dat Deel von’n Kreis Veern worrn.

De Oort weer fröher en Buurschop un egenstännige Gemeen. An’n 1. Juli 1972 mit de Gemeenreform in Neddersassen is Bassen Deel von de Gemeen Eiten worrn. Sietdem billt de Oort binnen de Gemeen en Oortschop mit egen Oortsvörsteiher.

 Inwahnertall 

 Religion 

Bassen is evangeelsch-luthersch präägt un höört to dat Kaspel von de Petrus-Kark in Eiten. Düsse Kark is 1861 boot worrn. Vörher hett de Oort to dat Kaspel von de Laurentius-Kark in Achem tohöört.

För de Kathoolschen is de St.-Matthias-Kark in Achem tostännig.

 Oortsvörsteihers 

 opstunns: Albert Duhn

 Kultur 

En Denkmaal för de Fullenen ut de twee Weltkrieg’ steiht in Bassen bi’n Karkhoff.

En Wiehnachtsmarkt warrt jümmer an’n eersten Advent fiert.

 Verenen 

De Sportvereen TSV Bassen is an’n 25. April 1914 grünnt worrn.

2001 hett sik tosätzlich de Dörpgemeenschopsvereen Blocks Huus grünnt, de de ole Hoffsteed Blocks Huus to en Dörphuus ümboot hett. Siet Mai 2009 is dor ok en lütt Dörpmuseum in ünnerbrocht.

 Bruukdom 

An Stillsünnavend brennt in Bassen dat Oosterfüür. An’t eerste Wekenenn in’n September warrt elk Johr dat Erntefest mit en Ümtog dör dat Dörp fiert.

 Weertschop un Infrastruktur 

Bassen hett en egene freewillige Füürwehr, de 1900 grünnt worrn is. Vörher hett dat en Plichtfüürwehr geven.

De Volksbank Wümm-Wiest hett in de Grote Straat 55 en Filiaal.

In’n Oosten von Bassen gifft dat twee Windparks mit je veer Windräder.

 Verkehr 

Dör Bassen löppt de Landsstraat 168, de in’n Noordoosten na Otterbarg un von dor wieder na Stuckenbossel (denn B 75), Söttmer un Rodenborg geiht un in’n Westen na Eiten un na de Bremer Oortsdelen Oosterholt un Hemeln. Von de L 168 geiht in Bassen na Süden de L 156 af, de na Üsen un Achem an de L 158 föhrt.

De nächste Autobahn is de Autobahn 1 (Afsnidd Bremen–Hamborg). De Opfohrt 52 Eiten liggt so fiev Kilometer in’n Westen von Bassen an de L 167.

De nächste Bahnhoff is so bi fiev Kilometer wied weg in’n Noordoosten de Bahnhoff Otterbarg an de Bahnlien Hamborg–Bremen.

 Scholen 

De Kinner ut’n Oort gaht na de Grundschool Bassen. Dat gifft in Bassen ok en Kita.

 Lüüd 

De Manager Heinz Puvogel is 1891 in Bassen boren.

 Footnoten 

 Weblenken 

Kategorie:Oort
Kategorie:Landkreis Veern